Kvinnurnar vóru aftur í eldinum sunnudagin. Uppgávan varð annað liðið hjá KÍ, sum eru aftast í deildini, og úrslitið gjørdist góður 1-4 útisigur. Gentur U18 gentur hava eisini spælt hetta vikuskiftið, tær vóru inni á Skála og leiktu móti EBS/Skála. Hóast talan var um uppgerð millum topp og botn, so var tað KÍ, ið byrjaði betur. Tær løgdu eitt ávíst trýst á okkum, har vit høvdu tað trupult við at fáa spælið at hanga saman. KÍ løgdu seg eisini á odda miðskeiðis í fyrra hálvleiki. Eftir horna kom ein KÍ leikari at standa frí og prikaði bóltin í málið. Eftir hetta komu okkara meira fyri seg. Vit fingu flutt bóltin longur fram á vøllin, og tað vísti seg skjótt at geva úrslit. Tíggju minuttir seinni spældi Mona bóltin innum verjuna hjá KÍ. Kristina, sum var farin til stroks, kom einsamøll móti málmaðinum, og hon sveik ikki. 1-1, tá farið varð til hálvleiks. Í seinna hálvleiki settu okkara seg ordiliga á dystin. Fyrst var tað Margit, sum fekk bóltin nakað væl uttanfyri brotsteigin í vinstu, setti ferð á. Tá hon hevði rikið og rikið rundanum mótstøðuleikarnar nakrar ferðir, slapp hon til skot og hegnisliga skjeyt hon bóltin í mótsættu síðu. Málið til 3-1 átti Margit aftur stóran leiklut í. Enn eina ferð breyt hon ígjøgnum í vinstru, og komin innum brotsteigin, varð hon feld. Brotssparkinum tók Ruth sær av, sum hon setti trygt í netið. Seinasta málið í dystinum kom eftir eitt horna. Bettieyð skjeyt innfyri, har Mona, mitt fyri málið, fekk beinið á til endaligu støðuna 4-1. Hetta var somuleiðis seinasti dystur í fyrru hálvu. Kvinnurnar hava klárað seg væl og liggja á einum øðrum plássi, trý stig aftanfyri HB.